DEĊIŻJONI TAL-KUMMISSJONI
tat-2 ta' Frar 2006
dwar li tapprova l-pjan ta' azzjoni teknika 2006 għat-titjib ta' l-istatistika agrikola
(innotifikata taħt dokument numru C(2006) 6068)
(2006/127/KE)
IL-KUMMISSJONI TAL-KOMUNITAJIET EUROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill Nru 96/411/KE tal-25 ta' Ġunju 1996 dwar it-titjib ta' l-istatistika agrikola tal-Komunità (1), u b' mod partikolari l-Artikolu 4(1) u l-Artikolu 6(2) tagħha,
Billi:
(1)
Skond id-Deċiżjoni Nru 96/411/KE, il-Kummissjoni tistabbilixxi pjan ta' azzjoni teknika għall-istatistika agrikola kull sena.
(2)
Skond id-Deċiżjoni Nru 96/411/KE, il-Komunità tikkontribwixxi għall-ispejjeż imġarrba mill-Istati Membri filwaqt li jwettqu addattament għal sistemi nazzjonali ta' statistika agrikola jew l-ispejjeż ta' xogħol ta' tħejjija għal ħtiġijiet ġodda jew li qed jiżdiedu li huma parti minn pjan ta' azzjoni teknika.
(3)
Huwa essenzjali li jkun hemm titjib u li tiġi żviluppata l-informazzjoni statistika dwar l-iżvilupp rurali għall-implimentazzjoni tal-politika relatata tal-Komunità. Dan huwa qasam prinċipali tal-pjan ta' azzjoni annwali.
(4)
Jeħtieġ li tkun ikkonsolidata s-sistema ta' l-istatistika agrikola u li tissokta l-ħidma appoġġjata mill-pjanijiet ta' azzjoni ta' qabel fl-oqsma ta' reġistri ta' l-irziezet u l-irziezet iż-żgħar.
(5)
Il-miżuri previsti f' din id-Deċiżjoni huma bi qbil ma' l-opinjoni tal-Kumitat Permanenti dwar l-Istatistika Agrikola,
ADOTTAT DIN ID-DEĊIŻJONI:
Artikolu 1
Il-pjan ta' azzjoni teknika 2006 għat-titjib ta' l-istatistika agrikola (TAPAS 2006), hekk kif stipulat fl-Anness, huwa approvat.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, it-2 ta' Frar 2006.